FI Euroopan unionin virallinen lehti C 130/12

Maataloustuotteiden ja elintarvikkeiden maantieteellisten merkintöjen ja aluperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2009/C 130/08

Tämä julkaiseminen antaa oikeuden vastustaa hakemusta neuvoston asetuksen (EY) N:o 10/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”PESCA DI VERONA”

EY-N:o: IT-PGI-0005-0579-15.12.2006

SMM ( X ) SAN ( )

1. Nimi

”Pesca di Verona”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji (liitteen II mukaisesti)

Luokka 1.6 – Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Lajiin Persica Vulgaris, Mill viittaava SMM-merkintä ”Pesca di Verona” on varattu varhain, tavanomaiseen aikaan ja myöhään kypsyviin lajikkeisiin kuuluville valkoisille ja keltaisille persikoille sekä keltaisille nektariineille.

Sekä persikat että nektariinit on aina pidetty kaupan nimellä ”Pesca di Verona”.

Hyväksytyt lajikkeet jaetaan tyypin ja kypsymisajankohdan mukaan seuraaviin ryhmiin:

keltainen persikka: Rich May, Crimson Lady, Spring Belle, Royal Gem, Royal Glory, Vistarichn (varhain kypsyviä); Rich Lady, Rome Star, Zee Lady (tavanomaiseen aikaan kypsyviä); Kaweah (myöhään kypsyvä);

valkoinen persikka: Maria Bianca, Greta (tavanomaiseen aikaan kypsyviä); Tendresse, Tardivo Zuliani, Nichelini (myöhään kypsyviä);

keltainen nektariini: Rita Star, Laura, Big Top (varhain kypsyviä); Venus, Stark Redgold, Sweet Red (tavanomaiseen aikaan kypsyvä); Sweet Lady (myöhään kypsyvä).

Kulutukseen saatettaessa SMM-tuotteella ”Pesca di Verona” on oltava seuraavat laatuominaisuudet:

— muoto: litistyneen pyöreä (keltainen ja valkoinen persikka), pitkänomaisen pyöreä (keltainen nektariini);

— Veronan persikan ja nektariinin kuoren väri on voimakas, ja peitevärin osuus on huomattava. Erityisesti keltaisella persikalla se on yli 70 % kuoren koko pinta-alasta, nektariinilla yli 60 % ja valkoisella persikalla yli 30 %;

— malto on hyvin kiinteää ja mehukasta, ja sen omintakeinen maku johtuu sokeripitoisuuden ja happoisuuden oikeasta suhteesta, joka puolestaan on seurausta hitaasta kasvusta ja ilmaston erityispiirteistä. Keltaisen persikan kovuus on yli 3,70 kg/cm2, keltaisen nektariinin yli 4 kg/cm2 ja valkoisen persikan yli 3 kg/cm2;

— makeus; kuiva-aineen refraktometriluku Brixin asteikolla mitattuna vähintään 9,5 astetta varhaisten lajikkeiden, 10,5 astetta tavanomaiseen aikaan kypsyvien lajikkeiden ja 11,0 astetta myöhäisten lajikkeiden osalta;

— maku tasapainoinen ja kevyen hapokas; sokeripitoisuuden (Brixin asteikolla) ja happoisuuden (meq/100 cc) välisenä suhteena ilmaistu kypsyysaste yli 1,50 (kevyesti hapokkaat lajikkeet) ja yli 0,70 (hapokkaat lajikkeet);

— vähimmäiskoko: 61 mm (varhaiset lajikkeet) ja 67 mm (tavanomaiseen aikaan kypsyvät ja myöhäiset lajikkeet).

SMM-tunnus ”Pesca di Verona” voidaan myöntää ainoastaan ekstra- ja I-luokkiin kuuluville persikoille ja nektariineille.

3.3 Raaka-aineet (ainoastaan jalostetut tuotteet)

Ei sovelleta

3.4 Rehu (ainoastaan eläinperäiset tuotteet)

Ei sovelleta

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Istutus- ja viljelymenetelmät sekä talvi- ja kesäleikkaukset on mukautettava tuotantoalueen olosuhteisiin, jotta voidaan varmistaa valon saanti ja ilman vaihtuminen latvuston kaikissa osissa. Ainoastaan alueelle ominaiset leikkausmuodot, ts. avoin keskiosa (vaso basso veronese) ja Y-kirjaimen muoto (Y trasversale) ovat sallittuja. Rikkaruohot on poistettava.

Koska persikka vaatii hellävaraista käsittelyä, sadonkorjuun on tapahduttava käsin ja vähintään kolmessa vaiheessa.

3.6 Viipalointia, raastamista, pakkaamista jne. koskevat erityiset säännöt

SMM-tuote ”Pesca di Verona” pakataan joko muovikelmulla suljettuihin rasioihin, yhden tai kahden kilogramman koreihin tai pahvista, puusta tai muovista valmistetuille alustoille, joiden mitat ovat 30×40, 30×50 tai 40×60.

Tuote pidetään kaupan 10. päivästä kesäkuuta 20. päivään syyskuuta, ja kaikki hedelmät merkitään ja pakkaukset varustetaan varmennussinetillä siten, että pakkausta ei voida avata rikkomatta sinettiä.

3.7 Merkintöjä koskevat erityiset säännöt

Tuotteeseen ja pakkauksiin, erityisesti korien esipainettuun nauhaan, rasioiden esipainettuun muovikelmuun sekä pakkauksiin (alustat) ja etiketteihin (rasiat ja korit) on merkittävä SMM-tuotteen ”Pesca di Verona” tunnus. Pakkausten etiketeissä voidaan mainita, onko kyseessä persikka vai nektariini.

Muiden kuin tuotantoeritelmässä määrättyjen mainintojen käyttö on kielletty. Yritystunnusten käyttö sallitaan, mutta kaikki muut merkinnät kuin ”Pesca di Verona IGP” on tehtävä selvästi sitä pienemmin kirjaimin.

Pyöreän tunnuksen yläreunassa on teksti ”Indicazione Geografica Protetta” (suojattu maantieteellinen merkintä) ja alhaalla keskellä sen kirjainlyhenne IGP (SMM). Keskiosassa on kuvattuna persikka, joka kohoaa esiin alkuperäalueen Veronan kukkulaisesta maastosta. Tekstiä ”Pesca di Verona” koristaa viiri, jossa on teksti ”dal 1584”. Se viittaa vuoteen, jona Veronan persikka mainitaan ensimmäisen kerran kirjallisissa lähteissä.

4. Maantieteellisen alueen tarkka rajaus

SMM-tuotteen ”Pesca di Verona” tuotantoalue käsittää erityisesti seuraavien kuntien koko alueen Veronan maakunnassa: Bussolengo, Buttapietra, Castel d'Azzano, Mozzecane, Pastrengo, Pescantina, Povegliano, S. Giovanni Lupatoto, Sommacampagna, Sona, Valeggio sul Mincio, Villafranca, Castelnuovo del Garda, Lazise, Sant’Ambrogio di Valpolicella, San Martino Buon Albergo, Verona ja Zevio.

5. Yhteys maantieteelliseen alueeseen

5.1 Maantieteellisen alueen erityisyys

Ympäristöön liittyvät tekijät

Joki- ja glasiaalisista kerrostumista muodostuva Pesca di Veronan viljelyalueen maaperä on erittäin suotuisa. Runsaasti runkoainesta sisältävä multakerros on harvoin 40 senttimetriä paksumpi, ja sen alapuolella on sora- ja hiekkakerrostumia, joiden ansiosta maa on hyvin vettä läpäisevää ja soveltuu mainiosti huokoisen ja ilmavan maaperän vaativan persikan viljelyyn.

Läheisen Gardajärven ansiosta kaikkialla Pesca di Veronan viljelyalueella vallitsee ympäri vuoden lauhkea ja miellyttävä ilmasto, erityisesti niinä kuukausina, joiden aikana sääolosuhteet ovat yleensä ankarimmillaan.

Myös Esialppien, Bericin ja Euganein ylänköjen sekä Monte Baldon ja muiden Gardan ja Adigen moreenirinteiden tarjoama suoja on ensiarvoisen tärkeä tekijä. Alin talvilämpötila laskee harvoin alle –10 °C:een mutta riittää kuitenkin varmistamaan eri lajikkeiden kylmäntarpeen. Sateet ajoittuvat pääasiassa syksyyn ja kevääseen, ja vuotuinen sademäärä on 800–1 000 millimetriä.

Historialliset tekijät

Pesca di Veronan maine juontaa juurensa kaukaa antiikin ajoilta. Jo Plinius mainitsi roomalaisaikaisissa teoksissaan nukkapintaisen omenan (pomo della lanuggine), jota viljeltiin Veronan alueella. Myöhemmin (1400) Andrea Mantegna maalasi persikoita Veronassa sijaitsevaan San Zenon kirkkoon.

Iskulause ”Mangiate le squisite pesche di Verona” (Nauttikaa Veronan herkullisia persikoita) ilmestyi ensimmäisen kerran eräässä paikallislehdessä vuonna 1934. Sittemmin se näkyi julisteissa, viireissä ja mainostauluissa, joita oli esillä parhaissa ravintoloissa, virastoissa, pankeissa jne. Nimeä käytettiin sekä persikoista että nektariineista.

Nykyisin Pesca di Veronalla on vankka maine, ja sen ympärille on syntynyt merkittäviä kilpailuja parhaan tuotteen valitsemiseksi, näyttelyitä ja paikallisia perinnejuhlia.

5.2 Tuotteen erityisyys

SMM-tuotteelle ”Pesca di Verona” on ominaista litistyneen pyöreä (keltainen ja valkoinen persikka) tai pitkänomaisen pyöreä (keltainen nektariini) muoto sekä voimakas kuoren väri, jossa peitevärin osuus on huomattava. Malto on hyvin kiinteää ja mehukasta, ja sen omintakeinen maku johtuu sokeripitoisuuden ja happoisuuden oikeasta suhteesta.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Pesca di Veronan laatu ja erityisluonne johtuu sekä tuotantoalueen ominaispiirteistä että ihmisen perinteisestä vuosisataisesta osaamisesta.

Ympäristön erityisolosuhteista erityisesti voimakkaat lämpötilan vaihtelut, järven läheisyys ja aamuisin hedelmille laskeutuva kosteus antavat Pesca di Veronalle kirkkaan ja voimakkaan värin, joka levittyy runsaana koko hedelmän pinnalle.

Myös joki- ja glasiaalisista kerrostumista muodostuva maaperä vaikuttaa hitaaseen kasvuun, jonka ansiosta latvus saa runsaasti valoa ja ilmaa ja hedelmät saavat niille ominaisen voimakkaan värin, sokeripitoisuuden ja happoisuuden oikean suhteen, koon ja hedelmälihan kiinteän rakenteen.

Suotuisten ympäristötekijöiden ohella on mainittava ihmisen panos. Geneettisen parantamisen, perinteisten leikkausmuotojen (avoin keskiosa, Y-kirjaimen muoto) sekä vakiintuneiden leikkaus- ja harventamismenetelmien ansiosta saadaan hedelmiä, joiden ulkomuoto erottuu selvästi muista persikoista ja joiden happo-sokerisuhde on erittäin tasapainoinen.

Eritelmän julkaisutiedot

Hallitus on aloittanut kansallisen vastaväitemenettelyn julkaisemalla 17. maaliskuuta 2006 Italian tasavallan virallisen lehden numerossa 64 ehdotuksen suojatun maantieteellisen nimityksen ”Pesca di Verona” hyväksymiseksi. Eritelmän täydellinen teksti on saatavissa Internet-osoitteessa joko seuraavan linkin kautta:

www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

tai

menemällä suoraan ministeriön www-sivuston etusivulle (www.politicheagricole.it) ja valitsemalla ensin ”Prodotti di Qualità” (vasemmalla) ja sen jälkeen ”Disciplinari di Produzione all’esame dell’UE (Reg CE 510/2006)”.